**ISKRA MEHANIZMI, d.o.o.**

Zgornji Brnik 400, 4210 Brnik-Aerodrom,

ki jo zastopa Direktor dr. Marjan Pogačnik

(v nadaljevanju besedila: Kupec)

in

 Podjetje

Naslov

ki ga zastopa funkcija in ime

( v nadaljevanju besedila : Dobavitelj )

skleneta naslednjo

**POGODBO O DOBAVI št. \_\_\_\_**

1. **UVODNE DOLOČBE**
	1. S to Pogodbo stranki urejata medsebojna razmerja glede dobav izdelkov, delov, komponent, gotovih naprav, blaga in storitev (v nadaljevanju: Proizvodi) opredeljenih v Nominacijskih pogodbah, ki se sklepajo za posamezne proizvode.
2. **PREDMET POGODBE**
	1. Dobavitelj se na podlagi te Pogodbe obvezuje, da bo Kupcu dobavljal naročene Proizvode.
3. **ZMOGLJIVOST PROIZVODNJE**
	1. Za pravočasno izpolnjevanje svojih obveznosti do Kupca v zvezi z dobavami po tej Pogodbi, je Dobavitelj dolžan zagotavljati potrebne proizvodne kapacitete za celotno obdobje trajanja projektov, za katere bo nominiran s strani Kupca.
	2. Dobavitelj bo Kupca nemudoma obvestil o vseh tehničnih napakah v proizvodnem procesu ali drugih dogodkih, ki vplivajo na izpolnitev pogodbenih obveznosti, ter takšne napake odpravil v najkrajšem času. V teh primerih mora Dobavitelj ukrepati v skladu s planom izrednih razmer.
4. **NAROČANJE IN DOBAVE**
	1. Dobavitelj bo pri poslovanju upošteval Logistične smernice, ki se nahajajo na spletni strani Iskre Mehanizmi <https://www.iskra-mehanizmi.si/>.
	2. Dobavitelj se strinja, da se za naročanje in dobave Proizvodov primarno uporabljajo odpoklici.
	3. Dobavitelj se izrecno obvezuje, da bo Proizvode dobavljal v skladu z določili te Pogodbe in odpoklici oz. posameznimi naročili Kupca na datume, navedene v vsakem posameznem naročilu oz. odpoklicu
	4. Posamezno naročilo oz. odpoklic je poslan Dobavitelju vnaprej po elektronski pošti, faksu, po EDI ali WEB EDI, na način, za katerega se dogovorita pogodbeni stranki.
	5. Dobavitelj pisno potrdi prejem posameznega naročila oz. nabavnega načrta. Potrdilo o naročilu oz. odpoklicu Dobavitelj pošlje Kupcu po elektronski pošti, faksu, po EDI ali WEB EDI, na način, za katerega se dogovorita pogodbeni stranki. V kolikor potrditev naročila oz. odpoklica ni prejeta v 2 (dveh) delovnih dneh po prejemu naročila oz. odpoklica, velja naročilo oziroma odpoklic za potrjeno.
	6. Kupec in dobavitelj se strinjata o ustanovitvi konsignacijskega skladišča v skladu z ciljem optimizacije logističnih postopkov. Pogoji in predmet konsignacije se določita s sklenitvijo pogodbe o konsignaciji, ki jo podpišeta obe pogodbeni strani.
5. **EMBALAŽA**
	1. Dobavitelj je odgovoren za embalažo, ki je primerna za varen transport Proizvodov.
	2. Proizvodi morajo biti za varen transport ustrezno zapakirani v dogovorjenih enotah, kot se uskladi in določi v Specifikaciji pakiranja in transporta (PDA), vezani na posamezen Proizvod.
6. **CENE IN PLAČILNI POGOJI**
	1. Cene Proizvodov, dobavljenih v skladu s to Pogodbo, se določijo v Nominacijskih pogodbah k tej Pogodbi, ki se sklenejo dodatno za vsak posamezni proizvod.
	2. Cene veljajo DDP Iskra Mehanizmi, d.o.o., Brnik, Zg. Brnik 400, SI-4210 Zg. Brnik - Aerodrom v skladu z veljavnimi Incoterms-i.
	3. Osnova za sodelovanje v skladu s to Pogodbo in pogodbeni obseg poslov je ohranjanje konkurenčnosti Dobaviteljevih cen glede na konkurente in zahteve tržišča. Dobavitelj in Kupec se dogovorita, da bo Dobavitelj vzpostavil in vzdrževal sistem stalnih izboljšav. Rezultati takšnih izboljšav (v nadaljevanju: Ratio Efekt), so posebej določeni v Nominacijskih pogodbah, sklenjenih za posamezni proizvod, za katerega je Dobavitelj nominiran.
	4. Brez soglasja Kupca se ne izvedejo nikakršna povišanja cen s strani Dobavitelja. Vse izjeme v zvezi s spremembami cen morajo biti posebej opredeljene v Nominacijski pogodbi, ki se nanaša na posamezni proizvod, za katerega je Dobavitelj nominiran. Dobavitelj lahko predlaga povišanje cen izključno le z odprto kalkulacijo in ustreznimi dokazili iz katerih lahko Kupec nedvoumno vidi razloge za predlagano povečanje cene. To velja tudi za predloge sprememb, ki so posledica vsebinskih sprememb, ki jih predlaga Kupec.
	5. Dobavitelj je dolžan izstaviti račun najkasneje naslednji delovni dan po opravljeni storitvi oziroma po opravljenem prevzemu dobavljenih Proizvodov v skladišču Kupca.
	6. Dobavitelj bo račune pošiljal po elektronski pošti na naslov einvoice@iskra-mehanizmi.si v PDF ali XML formatu. Na računu bo dobavitelj navedel številko kupčevega naročila. Če bo Kupec obvestil Dobavitelja o spremenjenem načinu prejemanja računov, bo dobavitelj prilagodil pošiljanje takšnemu spremenjenemu načinu.
	7. Kupec bo svoje obveznosti poravnal v roku 120 dni od izstavitve računa. Kupec ima pravico do zadržanja plačila, ki ustreza vrednosti manjkajočega ali pokvarjenega blaga, dokler naročilo ni pravilno izpolnjeno.
	8. Dobavitelj bo Kupcu priznal popust v višini 1/365 (ene tristopetinšestdesetine) trimesečnega Euribora povečane za 0,02% za vsak dan predčasnega plačila. Upošteva se trimesečni Euribor po podatkih Evropske centralne banke na prejšnji dan pred Kupčevim plačilom.
7. **ODPRTA KALKULACIJA**
	1. Dobavitelj bo Kupcu zagotavljal odprto kalkulacijo s strukturo vrednosti Proizvoda. Struktura vrednosti proizvoda vsebuje najmanj vrednosti nabavnih materialov in komponent, stroške strojnih ur, stroške dela, strukturo morebitnih ostalih stroškov, čase proizvodnih ciklov, dobiček Proizvoda in ostalo kar sestavlja prodajno ceno Proizvoda. Dobavitelj bo Kupcu zagotovil osveženo odprto kalkulacijo vsakič, ob vsaki spremembi parametrov, ki bodo povzročili spremembo cene Proizvoda, ne glede na to kdo je predlagal spremembe.
8. **KAKOVOST**
	1. Dobavitelj bo vzpostavil in vodil sistem upravljanja kakovosti in izvajal ukrepe za zagotavljanje kakovosti v skladu s Sporazumom o kakovosti ali Sporazumom o obvladovanju sprememb, ki ju obe pogodbeni stranki skleneta posebej.
9. **PREVZEM**
	1. Proizvode Kupec prevzame z odpremnimi dokumenti dobavitelja le pod pogojem, da so njihove lastnosti skladne z naročilom in pogoji, ki so določeni v Dokumentaciji (Tehnična, Kakovostna, Logistična) ter da v vsem ustrezajo naročilu Kupca. V kolikor ne izpolnjujejo teh pogojev, ima Kupec pravico zavrniti dobavo ter zahtevati takojšnjo dobavo skladno naročilu Kupca, pri čemer nosi stroške, ki jih imata Dobavitelj kot tudi Kupec, v povezavi s takšno naknadno dobavo, v celoti Dobavitelj.
	2. V primerih, ko je dogovorjeno s Kupcem, da Dobavitelj dobavlja ob pošiljkah le splošno izjavo o ustreznosti pošiljke, v njej pa ne navaja konkretnih podatkov, ki so zahtevani v skladu s Sporazumom o kakovosti, je dolžan vse originalne dokumente (dokazila) hraniti pri sebi in jih v primeru zahteve Kupca v roku 24 ur od izražene Kupčeve zahteve izročiti Kupcu na vpogled.
10. **GARANCIJA/JAMSTVO**
	1. Dobavitelj jamči, da dobavljeni Proizvodi ustrezajo zahtevanim tehničnim pogojem, imajo dogovorjene oziroma zajamčene lastnosti oziroma ustrezajo posredovanemu vzorcu po vseh zahtevanih parametrih ter omogočajo primerno in ustrezno delovanje brez napak. Dobavitelj nadalje jamči kakovost in primernost dobavljenih Proizvodov glede materiala, izdelave, skladiščenja in primernega časa skladiščenja glede na v Nominacijski pogodbi dogovorjene posebnosti. Dobavitelj je dolžan predhodno pisno opozoriti Naročnika na morebitne posebnosti glede zahtev po skladiščenju oz. ravnanju s Proizvodi oz. njihove morebitne druge specifike.
	2. Dobavitelj daje za dobavljene Proizvode garancijo kakovosti za obdobje 24 mesecev od prevzema na naslovu kupca
	3. V primeru ugotovljene nekakovosti (skrita napaka) ima Kupec pravico do zamenjave Proizvoda z novim brezhibnim Proizvodom ter do odškodnine zaradi povrnitve škode, ki je Kupcu nastala zaradi takšne nekakovostne dobave.
11. **ZAMUDE**
	1. V kolikor Dobavitelj zamuja z dobavami Proizvodov, ima Kupec pravico, da zaračuna Dobavitelju pogodbeno kazen v višini 0,5% vrednosti nedobavljenih Proizvodov za vsak dan zamude, vendar do največ 10% vrednosti nedobavljenih Proizvodov.
	2. Kupec ima v primeru zamude pri dobavah pravico zahtevati od Dobavitelja tudi povrnitev škode zaradi zastoja v proizvodnji, ter povrnitev vseh stroškov, ki nastanejo Kupcu zaradi takšne zamude pri dobavi (vključno, vendar ne le: stroške dela, stroške odškodnine proti končnemu naročniku Kupca, ki jih le-ta uveljavlja zoper Kupca zaradi zamude, škoda zaradi zmanjšanega ugleda Kupca, škoda zaradi zmanjšane bonitetne kredibilnosti Kupca v rangiranju njegovega končnega naročnika ipd.), če le ti presegajo vrednost zaračunane pogodbene kazni zaradi zamude iz prejšnjega člena.
12. **JAMSTVO PROIZVAJALČEVE ODGOVORNOSTI**
	1. Dobavitelj mora za Proizvode, ki jih dobavlja Kupcu po tej Pogodbi, skleniti zavarovanja proizvajalčeve odgovornosti in redno plačevati stroške tega zavarovanja. Dobavitelj se zavezuje, da bo zagotavljal takšno zavarovanje v višini letnega obsega poslov, predvidenih z Nominacijskimi pogodbami za dobavo vseh proizvodov za Kupca za tekoče leto ter jih na poziv Kupca tudi predložiti.
	2. V primeru, da Kupec ali tretja oseba utrpi škodo zaradi napake na Proizvodu ali kršitve pogodbe, povzročene s strani Dobavitelja, bo Dobavitelj Kupcu povrnil nastalo škodo v skladu z zakonskimi določbami.
13. **VARNOST ZAGOTAVLJANJA DOBAV**
	1. Dobavitelj se zavezuje, da bo zagotavljal nemotene dobave v celotni življenjski dobi Proizvodov, za katere je bil nominiran v času serijske proizvodnje in po izteku le te, skladno z določili Nominacijskih pogodb.
	2. Če Dobavitelj v tem obdobju ugotovi, da nemotenih dobav ne bo več mogel zagotavljati, mora o tem nemudoma pisno obvestiti Kupca vsaj 12 mesecev pred prenehanjem dobav. V tem obdobju mora Dobavitelj zagotavljati nemotene dobave proizvoda in omogočiti Kupcu možnost plasiranja zadnjega naročila.
14. **DOGOROČNA IZJAVA DOBAVITELJA**
	1. Dobavitelj je dolžan izdati dokazilo o preferencialnem poreklu Proizvoda za vsako pošiljko posebej ali po dogovoru skupno izjavo do sredine meseca januarja za tekoče poslovno leto.
	2. Kupec si pridržuje pravico, da Dobavitelja bremeni za vse nastale stroške in dajatve, ki bi izhajale iz nepravilno deklariranega porekla Proizvoda ali neustrezno izpolnjene izjave dobavitelja na notranjem trgu za Proizvode s preferencialnim poreklom Proizvoda.
15. **ZAUPNOST**
	1. Pogodbeni stranki bosta, v času izvajanja svojih obveznosti po tej pogodbi, medsebojno izmenjevali Zaupne podatke. V kolikor sta pogodbeni stranki podpisali ločeni sporazum zaupnosti, veljajo določila takšnega sporazuma nad določili tega poglavja te pogodbe.
	2. V času trajanja te pogodbe bosta pogodbeni stranki lahko prejeli ali imeli dostop do določenih zaupnih informacij (vključno vendar ne le: storitve, pravice intelektualne lastnine, produkti, ideje, know-how, tehnična dokumentacija, specifikacije, konstrukcije, poročila, diagrami, pilotni projekti, fotografije, dizajni, blagovne znamke, skice, priročniki itd.), dokumentacija strank, ne-tehnične poslovne informacije, kot tudi poslovne in finančne informacije stranke, ki jih razkrivajoča stranka šteje kot zaupne (Zaupni podatki). Zaupni podatki morajo biti kot takšni označeni v času razkritja oziroma kasneje, vendar lahko vključuje tudi informacije, ki niso označene kot zaupne, pa jih je smiselno mogoče šteti kot zaupne zaradi narave takšnih informacij. Določbe o Zaupnih podatkih se nanašajo tudi na morebitne zaupne podatke, pridobljene pred podpisom te Pogodbe.
	3. Zaupni podatek lahko prejemna stranka uporabi zgolj za izpolnjevanje svojih obveznosti, skladno z določili te pogodbe in se lahko razkrije le tistim zaposlenim ali poslovnim partnerjem, ki potrebujejo tak podatek za izpolnjevanje obveznosti na podlagi te ponudbe. Vsaka stranka bo Zaupne podatke varovala z enako skrbnostjo, kot jo uporablja za lastne zaupne podatke, vendar ta skrbnost ne bo manjša od razumne skrbnosti, in jih bo varovala pet (5) let od prejetja oziroma dokler se takšni podatki štejejo za zaupne.
	4. Obveznost varovanja Zaupnih podatkov ne velja za podatke, ki so (i) že znani prejemniku pred razkritjem; (ii) javno znani brez kršitve zaupnost prejemne stranke, (iii) prejeti od tretje osebe brez dolžnosti varovanja zaupnosti, (iv) neodvisno razviti s strani prejemnika pred oz. neodvisno od razkritja, (v) razkriti na podlagi zakona (na zahtevo državnih organov, revizije, ipd.).
16. **PRAVICE INTELEKTUALNE LASTNINE**
	1. Dobavitelj jamči, da z dobavljenimi Proizvodi ne krši nobenih pravic intelektualne lastnine tretjih oseb. V kolikor dobavitelj pri izdelavi Proizvodov krši pravice intelektualne lastnine tretjih oseb, je Dobavitelj dolžan poravnati vso škodo, ki je nastala s takšnim ravnanjem.
	2. Poslovni modeli, specifikacije, risbe, poslovni vzorci in drugi elementi industrijske lastnine kot blagovne znamke, ki jih Kupec uporablja in se nanašajo na proizvodne dele, so njegova izključna last ali so pod Kupčevim nadzorom. Zato jih ni dovoljeno uporabljati drugače kot za namene te Pogodbe in jih Dobavitelj ne sme posredovati tretjim osebam. Če je Kupec posredoval Dobavitelju risbe ali druge elemente industrijske ali intelektualne lastnine, so le-te podane kot zaupne, Dobavitelj pa jih bo uporabil izključno za potrebe Kupca in jih na njegovo zahtevo oziroma po prenehanju sodelovanja po tej Pogodbi nemudoma vrnil.
	3. Intelektualna lastnina in znanje Dobavitelja, ki sta bila vključena v pogodbene izdelke in dokumente, ki jih je dobavil Dobavitelj in jih je Dobavitelj posedoval neodvisno in/oz. pred pričetkom sodelovanja s Kupcem (background knowledge), ostajajo njegova last, razen, v kolikor so vključeni v dobavljene Proizvode na način, da so nujno potrebni za uporabo oziroma pravilno funkcioniranje Proizvodov. V takšnem primeru, kot tudi, v kolikor Kupec utemeljeno potrebuje pravice intelektualne lastnine za nadaljnjo uporabo pogodbenih izdelkov, podeljuje Dobavitelj Kupcu neizključno svetovno, za neomejen čas, prenosljivo pravico do uporabe, izkoriščanja za komercialne namene, v povezavi s Proizvodi.
17. **PRENOS PRAVIC IN OBVEZNOSTI**
	1. Te Pogodbe, kot tudi nobene od pravic in / ali obveznosti, ki iz nje izvirajo, ni dovoljeno prenesti na katerokoli tretjo osebo brez vnaprejšnjega pisnega soglasja druge pogodbene stranke.
18. **PLAN IZREDNIH RAZMER**
	1. Dobavitelj mora izdelati plan izrednih razmer za nepredvidljive dogodke kot so naravne katastrofe, lomi stroja, tehnične napake v proizvodnem procesu in podobni dogodki in ga v primeru zahteve Kupca nemudoma dostaviti.
19. **VELJAVNOST IN TRAJANJE POGODBE**
	1. Pogodba se sklepa nedoločen čas.
	2. Obe pogodbeni stranki imata pravico takoj s pisnim obvestilom odpovedati to Pogodbo v primeru, da:
		* gre druga pogodbena stranka v stečaj ali likvidacijo;
		* druga pogodbena stranka poskuša ali namerava prenesti na katerokoli tretjo osebo korist te pogodbe brez vnaprejšnjega pisnega soglasja druge pogodbene stranke;
		* pogodbena stranka ne izpolnjuje oz. krši svoje obveznosti po tej Pogodbi in tega ne sanira niti v roku 8 dni po pozivu k izpolnitvi oz. odpravi kršitve, podane s strani druge pogodbene stranke;
	3. Odpovedni rok redne odpovedi te Pogodbe je 180 dni, vendar je Dobavitelj še vseeno dolžan spoštovati rok 12 mesecev, kot to določa 13.2. člen.
	4. Pogodba stopi v veljavo, ko jo podpišeta obe pogodbeni stranki.
20. **PROTIKORUPCIJSKA KLAVZULA in KODEKS RAVNANJA**
	1. Ta pogodba je nična, kadar kdo v imenu ali na račun druge pogodbene stranke predstavniku ali posredniku naročnika obljubi, ponudi ali da kakšno nedovoljeno korist za:
* pridobitev posla;
* za sklenitev posla pod ugodnejšimi pogoji;
* za opustitev dolžnega nadzora nad izvajanjem pogodbenih obveznosti;
* za drugo ravnanje ali opustitev, s katerim je naročniku povzročena škoda ali je omogočena pridobitev nedovoljene koristi predstavniku naročnika, drugi pogodbeni stranki ali njenemu predstavniku, zastopniku, posredniku.
	1. Dobavitelj izrecno izjavlja, da je seznanjen s Kodeksom ravnanja, ki je objavljen na spletni strani Kupca, da spoštuje vsa določila Kodeksa ravnanja in da v nobenem primeru ne deluje v nasprotju s sprejeto politiko Kupca.
	2. Pogodbeni stranki soglašata, da med trajanjem te pogodbe in v obdobju štiriindvajset (24) mesecev po prenehanju te pogodbe ne bosta neposredno ali posredno prek katerega koli, v celoti ali delno obvladovanega pravnega subjekta, zaposlili delavcev druge pogodbene stranke. To vključuje zaposlitev delavcev, začasno zaposlitev, pogodbeno zaposlitev ali kakršno koli drugo obliko zaposlitve oziroma dela. V primeru kršitve te klavzule se stranka, ki je zaposlila delavca druge pogodbene stranke brez soglasja, strinja, da bo plačala pogodbeno kazen v višini 10% pogodbene vrednosti drugi pogodbeni stranki.
1. **KOMUNICIRANJE PREKO ELEKTRONSKEGA PORTALA**
	1. Dobavitelj se strinja, da bo s Kupcem komuniciral preko Kupčevega elektronskega portala, če ga bo Kupec k temu pozval. To velja za vse vrste komunikacij, ki jih določi Kupec (na primer: reklamacije, računi, oddaja ponudb, pogajanja, potrjevanje dokumentacije, oddajanje dokumentacije, eskalacije, predlogi inovacij, ocenjevanje Dobavitelja, zagotavljanje aktualnih informacij o Dobavitelju in druga komunikacija, ki jo določi Kupec)
2. **OSTALA DOLOČILA**
	1. Vse Priloge, Aneksi in Nominacijske pogodbe k tej Pogodbi so sestavni del Pogodbe.
	2. Spremembe in dopolnitve te Pogodbe veljajo le v primeru, da so sestavljene v pisni obliki in podpisane s strani obeh pogodbenih strank.
	3. Morebitne spore iz te Pogodbe rešujeta pogodbeni stranki sporazumno. V kolikor sporazuma ni mogoče doseči, je za rešitev sporov pristojno stvarno pristojno sodišče po sedežu Kupca.
	4. Ta Pogodba se presoja po pravu Republike Slovenije.
	5. Pogodba je sestavljena v dveh izvodih, od katerih prejmeta Kupec in Dobavitelj en izvod.

|  |  |
| --- | --- |
| Naročnik: | Dobavitelj: |
| **Iskra Mehanizmi, d.o.o.**direktordr. Marjan Pogačnik |   |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Datum podpisa: \_\_\_\_\_\_\_\_\_\_\_\_\_\_\_\_\_\_\_ | Datum podpisa: \_\_\_\_\_\_\_\_\_\_\_\_\_\_\_\_\_\_\_ |

**Priloge:**

* Priloga 1 –
* Priloga 2 –